b'\n_START_ARTICLE_\nPer Ledin\n_START_SECTION_\nSeuraura\n_START_PARAGRAPH_\nLedin on Bergn\xc3\xa4sets AIK:n kasvatti. H\xc3\xa4n pelasi ensimm\xc3\xa4iset miesten pelins\xc3\xa4 17-vuotiaana II-divisioonajoukkue V\xc3\xa4nn\xc3\xa4s HC:ssa kaudella 1995\xe2\x80\x931996, jonka j\xc3\xa4lkeen Ledin siirtyi kaudeksi 1996\xe2\x80\x931997 IF Bj\xc3\xb6rkl\xc3\xb6venin J20-joukkueeseen, mutta pelej\xc3\xa4 kertyi my\xc3\xb6s I-divisioonassa yhteens\xc3\xa4 kuusi. Kaudella 1997\xe2\x80\x931998 h\xc3\xa4n pelasi Bj\xc3\xb6rkl\xc3\xb6veniss\xc3\xa4 I-divisioonan varsinaisen tulokaskautensa ja oli nostamassa joukkuetta Elitserieniin kev\xc3\xa4\xc3\xa4ll\xc3\xa4 1998._NEWLINE_Kausi 1998\xe2\x80\x931999 oli Ledinin tulokaskausi Elitserieniss\xc3\xa4 ja h\xc3\xa4n teki 46 runkosarjaottelussa tehot 6+4=10 sek\xc3\xa4 yhdeks\xc3\xa4ss\xc3\xa4 karsintasarjan ottelussa yhden maalin. Bj\xc3\xb6rkl\xc3\xb6ven putosi kuitenkin I-divisioonan ja Elitserienin v\xc3\xa4lille perustettuun Allsvenskaniin kev\xc3\xa4\xc3\xa4ll\xc3\xa4 1999. Ledin oli kuitenkin nostamassa joukkuetta j\xc3\xa4lleen Elitserieniin kauden 1999\xe2\x80\x932000 p\xc3\xa4\xc3\xa4tteeksi._NEWLINE_Ledin aloitti kauden 2000\xe2\x80\x932001 Pohjois-Amerikassa, ECHL-joukkue Baton Rouge Kingfishiss\xc3\xa4, mutta h\xc3\xa4n palasi kesken kauden kotimaahansa ja siirtyi Lule\xc3\xa5 HF:\xc3\xa4\xc3\xa4n. Ledin viihtyi joukkueessa nelj\xc3\xa4 seuraavaa kautta. Kaudella 2003\xe2\x80\x932004 h\xc3\xa4n ylitti ensimm\xc3\xa4isen kerran sadan j\xc3\xa4\xc3\xa4hyminuutin rajan Elitserienin runkosarjassa ja oli 112 minuutillaan j\xc3\xa4\xc3\xa4hyp\xc3\xb6rssin seitsem\xc3\xa4s. Kaudella 2004\xe2\x80\x932005 Ledin teki Elitserienin yhden kauden piste-enn\xc3\xa4tyksens\xc3\xa4 tehoilla 16+20=36, joilla h\xc3\xa4n oli Lule\xc3\xa5n paras maalintekij\xc3\xa4 sek\xc3\xa4 paras pistemies Jonas R\xc3\xb6nnqvistin kanssa._NEWLINE_Maaliskuussa 2005 Ledin teki kaksivuotisen sopimuksen F\xc3\xa4rjestad BK:n kanssa. H\xc3\xa4n oli kaudella 2005\xe2\x80\x932006 123 minuutillaan runkosarjan j\xc3\xa4\xc3\xa4hyp\xc3\xb6rssin viides ja voitti kev\xc3\xa4\xc3\xa4ll\xc3\xa4 2006 Ruotsin-mestaruuden. NHL-varaamattoman Ledinin piti siirty\xc3\xa4 kaudeksi 2006\xe2\x80\x932007 Columbus Blue Jacketsiin, mutta NHL purki sopimuksen ep\xc3\xa4selvyyksien vuoksi. Kaudella 2006\xe2\x80\x932007 h\xc3\xa4n ker\xc3\xa4si Elitserienin yhden kauden j\xc3\xa4\xc3\xa4hyenn\xc3\xa4tyksens\xc3\xa4 148 minuutillaan, joilla Ledin sijoittui j\xc3\xa4\xc3\xa4hyp\xc3\xb6rssiss\xc3\xa4 nelj\xc3\xa4nneksi._NEWLINE_Kaudeksi 2007\xe2\x80\x932008 Ledin siirtyi kolmivuotisella sopimuksella HV71:een. H\xc3\xa4n teki ensimm\xc3\xa4isell\xc3\xa4 sopimuskaudellaan Elitserien-uransa toiseksi parhaat pisteet tehoin 16+17=33 ja sijoittui my\xc3\xb6s 137 minuutillaan j\xc3\xa4\xc3\xa4hyp\xc3\xb6rssiss\xc3\xa4 nelj\xc3\xa4nneksi. Ledin voitti kev\xc3\xa4\xc3\xa4ll\xc3\xa4 2008 Ruotsin-mestaruuden, mutta h\xc3\xa4n j\xc3\xa4tti sen j\xc3\xa4lkeen HV71:n ja teki kes\xc3\xa4kuussa 2008 yksivuotisen sopimuksen NHL-joukkue Colorado Avalanchen kanssa. Ledin pelasi kauden 2008\xe2\x80\x932009 p\xc3\xa4\xc3\xa4osin sen farmijoukkue Lake Erie Monstersissa, AHL:ss\xc3\xa4 ja pelej\xc3\xa4 NHL:n puolella kertyi kolme. H\xc3\xa4n teki NHL-debyyttins\xc3\xa4 9. huhtikuuta 2009 Dallas Starsia vastaan, kun Ledin korvasi loukkaantuneen Marek Svato\xc5\xa1in._NEWLINE_Ledin palasi kaudeksi 2009\xe2\x80\x932010 per\xc3\xa4ti kuusivuotisella sopimuksella HV71:een. H\xc3\xa4n ker\xc3\xa4si ensimm\xc3\xa4isell\xc3\xa4 sopimuskaudellaan runkosarjassa 116 j\xc3\xa4\xc3\xa4hyminuuttia, joilla Ledin sijoittui j\xc3\xa4\xc3\xa4hyp\xc3\xb6rssiss\xc3\xa4 kolmanneksi. H\xc3\xa4n voitti Ruotsin-mestaruuden kev\xc3\xa4\xc3\xa4ll\xc3\xa4 2010. Kaudella 2012\xe2\x80\x932013 Ledin voitti taas Elitserienin j\xc3\xa4\xc3\xa4hyp\xc3\xb6rssin 129 minuutillaan._NEWLINE_Ledin pelasi lopulta kuudesta sopimuskaudestaan HV71:ss\xc3\xa4 nelj\xc3\xa4 ja h\xc3\xa4n palasi kaudeksi 2013\xe2\x80\x932014 kaksivuotisella sopimuksella Lule\xc3\xa5 HF:\xc3\xa4\xc3\xa4n. H\xc3\xa4n oli tehoilla 11+16=27 joukkueen kolmanneksi paras maalintekij\xc3\xa4 Niklas Olaussonin kanssa sek\xc3\xa4 nelj\xc3\xa4nneksi paras pistemies. Kaudella 2014\xe2\x80\x932015 Ledin voitti Mestarien liigan mestaruuden._NEWLINE_Kaudeksi 2015\xe2\x80\x932016 Ledin siirtyi vuoden mittaisella sopimuksella It\xc3\xa4vallan Erste Bank Eishockey Ligan EC Salzburgiin. H\xc3\xa4n voitti siell\xc3\xa4 kauden p\xc3\xa4\xc3\xa4tteeksi It\xc3\xa4vallan-mestaruuden. Kaudeksi 2016\xe2\x80\x932017 Ledin siirtyi Salzburgin p\xc3\xa4\xc3\xa4valmentaja Dan Ratushnyn vanavedess\xc3\xa4 vuoden mittaisella sopimuksella Sveitsin National League A:n Lausanne HC:hen.\n_START_SECTION_\nMaajoukkueura\n_START_PARAGRAPH_\nLedin edusti Ruotsia MM-kilpailuissa vuonna 2008. Yhteens\xc3\xa4 h\xc3\xa4n on pelannut 26 A-maaottelua tehopistein 3+6=9.'